**Ponoć – analiza pesme**

Pesma „Ponoć“ Đure Jakšića nastavak je pesme „Veče“ s kojom je često bio stavljan pod zajednički naslov „Pod Liparom“. Danas se te dve pesme čitaju odvojeno, pa je pesma „Veče“ nazivana „[Pod Liparom](http://www.lektira.rs/na-liparu-dura-jaksic/)„, a pesma „Ponoć“ je ostala pod ovim naslovom. Ipak, čitajući pesme, vidimo da su one ipak tematski povezane, iako se bitno razlikuju jedna od druge. Prva pesma govori o pesnikovom razgovoru s veselim pticama, koje su pokušavale da uteše i razvesele tužnog i razočaranog pesnik, ali u tome nisu uspele. Pesma „Ponoć“ produbljuje tu istu tugu, očaj i nezadovoljstvo životom o kojemu se počelo da govori u prvoj pesmi. Jasno je da se time ova pesma hronološki nastavlja na prvu. Ako se prva dešavala u veče, kako i sam naslov govori, onda se ova dešava u pola noći, kada više nema ptica koje bi mogle da oraspolože pesnika i suprotstave se njegovom crnilu. U pola noći on je sam, prepušten svojim crnim mislima, koje ga samo još dublje vode u očaj, hraneći njegovu bol. Pesnik kao lirski subjekat počinje da haluciniše, priviđa mu se majka pa je zaziva, kao šta se majka obično i zaziva u velikoj boli ili u velikoj sreći. On joj se jada i priča s njom, zamišljajući šta bi ona mogla da mu odgovori. Ali ona je samo u njegovoj glavi, pa ni ne uspeva da bude neka velika uteha.

Ova pesma podeljena je u dve celine. Prvu celinu čini strofa od pet stihova i strofa od 29 stihova, a drugu celinu strofa od 28 stihova. Tematski i stilski celine se ne razlikuju, ali ipak primećujemo neke male idejne razlike među njima.

Pesma započinje jednostavnim, kratkim stihom „…Ponoć je“. Samo ta jedna izjava stvara zlu slutnju zbog koje očekujemo mračnu, pomalo jezovitu atmosferu pesme. Ponoć je vreme kada je noć već odavno pala, ali je jutro još veoma daleko i svesni smo da svašta još može da se desi pre nego svane zora. Takvu noć opisuje i ova pesma: mračnu pustu i punu duhova, a bez imalo utehe, jer već sledeći stih kaže „U crnom plaštu nema boginja“. Crni plaš metafora je za crnilo noći, verovatno i neba, a odsustvo boginja je odsustvo svega onoga lepoga i pozitivno mističnoga što noć može da donese – zvezda, spokoja, sna…

Sazajemo da se pesnik u ovoj noći oseća kao zarobljenik je ističe „slobodne duše to je svetinja“. Motivi „gluho doba“ i „crni čas“ najbolje opisuju kako on doživljava noć koja je još uvek na svom početku. Pesnik od noći očekuje nekakav glas, nešto što bi otkrilo da nije sam, ali ova noć je „nema“. Čuje se jedino talas koji pesnik poređuje s onim koji se valjda na morskoj pučini. Pesnik se pita odakle taj šum, pa postavlja niz retoričkih pitanja, ne očekujući odgovor na njih. Pita se da li su to dusi koji pričaju zemlji ili to zemlja „kune svoje pokore“. Možda nebo putuje da „moju kletvu više ne čuje“. U nekoliko stihova imamo stisku figuru simploku, jer se u tokom strofe u nekoliko navrata na početku stihova ponavlja reč „Il’ „, a ponekad i reč „pa“. Simplokom se ustaljuje ritam pesme, jer ponavljanje čini mantru kojom se naglašavaju glavni motivi tih stihova. Pesnik prikazuje sliku u kojoj su Zemlja i nebo personifikovani:

„zvezde plaču, nebo tuguje  
poslednji put sa zemljom rukuje“

A onda iznosi gotovo strašna razmišljanja, u kojima primećujemo pesnikov strah i veliki očaj:

„Pa zar da neba svetu nestane?  
Pa zar da zemlji više ne svane?“

Sve zaključuje u tri kratka stiha, dva od pet, a jedan od samo dva sloga. Njima je strava dovedena do vrhunca, a ritam pesme se naglo usporio zbog pauze među stihovima, kako bi se čitaoc zamislio nad predloženom jezovitom misli. Pesnik kaže:

„Zar da ostane –  
tama?…  
I hod se čuje…“

Motiv „hoda“ u crnoj noći bez zvukova može da pripada nečem nadrealnom ili pak nečem sasvim zemaljskom. Ali pesnik nastavlja da govori o tom hodu kao o nekakvoj halucinaciji koju radi sama ponoć, tako personifikujući taj motiv –

„Da l’ ponoć tako mirno putuje?  
Ni vazduh tako tiho ne gazi“

A onda nastavlja s retoričkim pitanjima i simplokom koju ostvaruje rečju „Il’ „. Nabraja šta sve može da bude taj zvuk: oblak koji „ide naviše“, bonik koji uzdiše, anđeo koji „melem s neba donosi“… A onda se pita dve oprečne misli „Da ljubav ne ide?… Da zloba nije?“. Pesnik je svestan da taj zvuk može da dolazi i od dobrog i od zlog, pa bilo to s ovoga ili nekog drugog sveta. Što god da jest, pesnik se najviše boji da dolazi nešto šta će da mu prouzrokuje još više bola

„Možda se krade da nam popije  
i ovu jednu čašu radosti?  
Il’, možda, suza ide žalosti…“

Na kraju ovog prvog dela stavlja stih koji je vrhunac straših prizora pesme, kaže „Ili nam mrtve vraća zemljica“. Nakon ovoga pesma se prekida i počinje njen drugi deo. On samo nastavlja s jezivim prizorima, ponovo potpirivši atmosferu iz sumorne u strašne. Kratak stih od samo pet slogova kaže „Vrata škrinuše…“. A pesnik tada usklikne:

„O duše! O mila seni“  
O majko moja! O blago meni“

Halucinacija kod lirskog subjekta ovde dostiže vrhunac. Izvor zvuka bio je duh njegove majke – bar je on to tako video. Najpre joj se obradovao, a onda krenuo da priča šta se sve desilo dok je nije bio. Svaki stih govori o jednoj istini, a svaki počinje sa „Mnogo…“. Ovom simplokom pesnik postiže isto šta i s prejašnjom. Ritam pesme ovde postaje ustaljen, stihovi počinju da zvuče kao mantra, motivi nakon ponovljenih reči su još više naglašeni. Tako on kaže da je za ovo vreme doživio mnogo „gorkih istina“, mnogo su mu puta drhtale grudi i mnogo su mu puta ljudi pocepali srce, mnogo je grešio i kajao se, „gorku čašu popio“, te mnogo plakao. Pesnik nakon toga ponovo zaziva majku, kao svoju osloboditeljicu, kao onu koja će da ga uteši i sve stvari popravi, kako to od svojih majki i očekujemo. Najdirljiviji stih u pesmi kaže:

„Otkad te, majko, nisam video,  
nikakva dobra nisam video…“

Po tome se vidi koliko mu je ona značila te da je detinjstvo i mladost za pesnika bilo mnogo bolje doba, nego ovo koje provodi bez nje. Lirski subjekat se stavlja u ulogu majke, pa kaže da ona možda misli da mu je dobro je među ljudima i „među bližnjima“. Ali pesnik je tada ubeđuje u suprotno. Kaže da je zlo „biti međ’ njima“. Zlo je zato šta

„pod ruku sa zlobom pakost putuje,  
s njima se zavist bratski rukuje,  
a laž se uvek onde nahodi  
gde ih po svetu podlost provodi;  
laska ih dvori, izdajstvo služi,  
a nevera se s njima druži…“

Ovime pesnik iznosi sva svoja mišljenja o drugim ljudima, koji lirskog subjekta ovde, više nego igde, predstavljaju u bajronističkom svetlu. Ovde se vidi pesnikova otuđenost, nepripadanje onima kojima bi trebao da pripada, odbojnost prema bližnjemu i osećaj da je stranac, upravo zato što njega nitko ne prihvata kakvim jest.

Poslednji stihovi opet su upućeni majci. U njima je sadržana ideja pesme i poslednji zaključak koji pesnik iznosi izravno, bez da ga je sakrio među nerazumljivim simbolima ili metaforama:

„O majko, majko, svet je pakostan,  
život je, majko, vrlo žalostan…“

Primećujemo koliko je ova pesma mnogo sumornija od pesme „Na Liparu“ (ili „Veče) koja joj prethodi. Ova pesma nije elegična, ona nije spora i melanholična; ona o jezivim mislima, halucinacijama i preziru prema svetu govori suvereno i energično, ali time nije ništa manje turobna. Ritam pesme je stalan i ubrzan, a pomaže mu rima koja je gotovo kroz celu pesmu uzastopna.